12)

21 straipsnis pakeičiamas taip: „21 straipsnis Rizikos finansų pagalba 1. MVĮ skirtos rizikos finansų pagalbos schemos yra suderinamos su vidaus rinka pagal Sutarties 107 straipsnio 3 dalį ir joms netaikomas reikalavimas pranešti pagal Sutarties 108 straipsnio 3 dalį, jeigu tenkinamos šiame straipsnyje ir I skyriuje nustatytos sąlygos. 2. Valstybės narės tiesiogiai arba per įgaliotąjį subjektą įgyvendina rizikos finansų priemonę, naudodamosi vieno ar kelių finansų tarpininkų paslaugomis. Valstybės narės arba įgaliotieji subjektai pateikia viešąjį įnašą finansų tarpininkams pagal 9–13 dalis, o finansų tarpininkai atlieka rizikos finansų investicijas į tinkamas finansuoti įmones. Nei valstybės narės, nei įgaliotieji subjektai negali tiesiogiai, nedalyvaujant finansų tarpininkui, investuoti į tinkamas finansuoti įmones. 3. Tinkamos finansuoti įmonės yra įmonės, kurios pradinės rizikos finansų investicijos momentu yra nebiržinės MVĮ ir atitinka bent vieną iš šių sąlygų: a) jos nevykdo veiklos jokioje rinkoje; b) jos veiklą bet kurioje rinkoje vykdo trumpiau nei 10 metų nuo jų registracijos ir (arba) novatoriškų įmonių atveju – 7 metus nuo jų pirmojo komercinio pardavimo. Tinkamų finansuoti įmonių, kurios perėmė kitos įmonės veiklą arba buvo sukurtos susijungimo būdu, atveju tinkamumo finansuoti laikotarpis taip pat apima tos įmonės arba susijungusių įmonių veiklą. Tinkamų finansuoti įmonių, kurioms netaikomas registracijos reikalavimas, atveju laikoma, kad tinkamumo finansuoti laikotarpis prasideda nuo to momento, kai įmonė pradeda savo ekonominę veiklą, arba nuo to momento, kai jai atsiranda prievolė už savo ekonominę veiklą mokėti mokesčius, atsižvelgiant į tai, kuris iš jų yra ankstesnis; c) joms reikia pradinės rizikos finansų investicijos, kuri, remiantis verslo planu, parengtu siekiant pradėti naują veiklą, yra didesnė nei 50 % jų vidutinės metinės apyvartos per ankstesnius 5 metus. Investicijos, kuriomis siekiama reikšmingai pagerinti veiklos aplinkosauginį veiksmingumą pagal 36 straipsnio 2 dalį, ir kitos aplinkos atžvilgiu tvarios investicijos, kaip apibrėžta Reglamento (ES) 2020/852 2 straipsnio 1 punkte, laikomos nauja ekonomine veikla, jei jų pradiniai finansavimo poreikiai viršija [30 %] vidutinės metinės apyvartos per ankstesnius 5 metus. 4. Rizikos finansų investicijos taip pat gali apimti paskesnes investicijas į tinkamas finansuoti įmones, kurios vykdomos, be kita ko, pasibaigus 3 dalies b punkte nurodytam tinkamumo finansuoti laikotarpiui, jeigu tenkinamos visos šios sąlygos: a) neviršijama 8 dalyje nurodyta visa rizikos finansų suma; b) paskesnių investicijų galimybė buvo nustatyta pirminiame verslo plane; c) įmonė, gaunanti paskesnes investicijas, netapo susijusi, kaip nustatyta I priedo 3 straipsnio 3 dalyje, su kita įmone, išskyrus finansų tarpininką arba nepriklausomą privatų investuotoją, teikiantį rizikos finansus pagal priemonę, išskyrus atvejus, kai naujas subjektas yra MVĮ. 5. Rizikos finansų investicijos į tinkamas finansuoti įmones gali būti investicijų į nuosavą ir kvazinuosavą kapitalą, paskolų, garantijų arba jų derinio formos. 6. Kai teikiama garantija, ji neviršija 80 % pagrindinės paskolos sumos. 7. Investicijų į nuosavą ir kvazinuosavą kapitalą formos rizikos finansų investicijų į tinkamas finansuoti įmones atveju rizikos finansų priemonė pakeitimo kapitalui gali būti taikoma tik jeigu šis yra derinamas su nauju kapitalu, sudarančiu bent 50 % kiekvieno investavimo į tinkamas finansuoti įmones etapo. 8. Visa 5 dalyje nurodyta rizikos finansų investicijų neapmokėta suma neviršija 15 mln. EUR vienai tinkamai finansuoti įmonei pagal bet kurią rizikos finansų priemonę. Apskaičiuojant šią didžiausią rizikos finansų investicijų sumą, atsižvelgiama į: a) paskolų ir investicijų į kvazinuosavą kapitalą, vykdomų kaip investicijos į skolos vertybinius popierius, atveju – priemonės nominalią sumą; b) garantijų atveju – pagrindinės paskolos nominalią sumą. 9. Finansų tarpininkams teikiamas viešasis įnašas gali būti vienos iš šių formų: a) nuosavas arba kvazinuosavas kapitalas arba lėšos, numatytos rizikos finansų investicijoms tiesiogiai arba netiesiogiai teikti tinkamoms finansuoti įmonėms; b) paskolos, skirtos rizikos finansų investicijoms tiesiogiai arba netiesiogiai teikti tinkamoms finansuoti įmonėms; c) garantijos, skirtos nuostoliams dėl rizikos finansų investicijų, tiesiogiai arba netiesiogiai teikiamų tinkamoms finansuoti įmonėms, padengti. 10. Valstybės narės arba jos įgaliotojo subjekto ir finansų tarpininko rizikos ir grąžos dalijimosi susitarimai turi būti tinkami ir atitikti šias sąlygas: a) kai rizikos finansų pagalba teikiama ne garantijų forma, pirmenybė teikiama asimetriškam pelno pasidalijimui, o ne apsaugai nuo investicijų vertės sumažėjimo; jeigu viešieji ir privatūs investuotojai nuostoliais dalijasi asimetriškai, pirmieji viešojo investuotojo patirti nuostoliai apribojami 25 % rizikos finansų investicijos; b) kai rizikos finansų pagalba teikiama garantijų forma, garantijos dydis apribojamas iki 80 %, o visi valstybės narės prisiimti nuostoliai apribojami iki ne daugiau kaip 25 % pagrindinio garantuojamo portfelio. Nemokamai gali būti teikiamos tik garantijos, kuriomis padengiami tikėtini pagrindinio garantuojamo portfelio nuostoliai. Jeigu garantija taip pat apima netikėtus nuostolius, finansų tarpininkas už garantijos dalį, kuria padengiami netikėti nuostoliai, moka rinkos sąlygas atitinkančią garantijos priemoką. 11. Kai viešasis įnašas, pateiktas finansų tarpininkui, yra nuosavo ir kvazinuosavo kapitalo formos, kaip nurodyta 9 dalies a punkte, likvidumo valdymui gali būti naudojama ne daugiau kaip 30 % finansų tarpininko bendro kapitalo įnašo ir nepareikalautojo numatyto kapitalo. 12. Rizikos finansų priemonių, kurios skirtos nuosavo kapitalo, kvazinuosavo kapitalo arba paskolų forma teikti rizikos finansų investicijas tinkamoms finansuoti įmonėms, atveju viešasis įnašas, teikiamas finansų tarpininkui, turi pritraukti finansų tarpininkų arba tinkamų finansuoti įmonių lygmens nepriklausomų privačių investuotojų papildomų lėšų, kad bendra privataus dalyvavimo norma pasiektų šias mažiausias ribas: a) 10 % rizikos finansų investicijų, teikiamų šio straipsnio 3 dalies a punkte nurodytoms tinkamoms finansuoti įmonėms; b) 40 % rizikos finansų investicijų, teikiamų šio straipsnio 3 dalies b punkte nurodytoms tinkamoms finansuoti įmonėms; c) 60 % rizikos finansų investicijų, teikiamų 3 dalies c punkte nurodytoms tinkamoms finansuoti įmonėms, ir paskesnių rizikos finansų investicijų į tinkamas finansuoti įmones pasibaigus 3 dalies b punkte nurodytam tinkamumo finansuoti laikotarpiui. Apskaičiuojant pirmoje pastraipoje nustatytas bendras privataus dalyvavimo normas, į nepriklausomų privačių investuotojų, kurie naudojasi rizikos finansų pagalba, teikiama 21a straipsnyje nurodytų mokesčių paskatų forma, teikiamą finansavimą neatsižvelgiama. Investicijų remiamose vietovėse, kurios nustatytos patvirtintame regioninės pagalbos žemėlapyje, galiojančiame rizikos finansų investicijų suteikimo momentu taikant Sutarties 107 straipsnio 3 dalies a punktą, atveju pirmos pastraipos b ir c punktuose nurodyta privataus dalyvavimo norma sumažinama iki 20 % pagal b punktą ir iki 30 % pagal c punktą. 13. Jeigu rizikos finansų priemonė įgyvendinama per finansų tarpininką ir yra skirta tinkamoms finansuoti įmonėms skirtingais plėtros etapais, kaip nurodyta 3 ir 4 dalyse, finansų tarpininkas pasiekia privataus dalyvavimo normą, kuri yra bent svertinis vidurkis, grindžiamas atskirų pagrindinio portfelio investicijų kiekiu ir susidaręs tokioms investicijoms pritaikius mažiausias dalyvavimo normas, kaip nurodyta 12 dalyje, išskyrus atvejus, kai reikalaujama nepriklausomų privačių investuotojų dalyvavimo dalis pasiekiama tinkamų finansuoti įmonių lygmeniu. 14. Finansų tarpininkai ir fondų valdytojai atrenkami taikant atvirą, skaidrią ir nediskriminacinę procedūrą pagal taikomus Sąjungos ir nacionalinės teisės aktus. Procedūra grindžiama objektyviais kriterijais, susijusiais su patirtimi, kompetencija ir veiklos bei finansiniu pajėgumu, ir atitinka šias sąlygas: a) ja užtikrinama, kad finansų tarpininkai ir fondų valdytojai būtų įsisteigę pagal taikomus teisės aktus; b) ją taikant finansų tarpininkai ir fondų valdytojai nediskriminuojami pagal įsisteigimo arba įregistravimo vietą bet kurioje valstybėje narėje; c) ją taikant gali būti reikalaujama, kad reikalavimus atitinkantys finansų tarpininkai ir fondų valdytojai atitiktų iš anksto nustatytus kriterijus, objektyviai pagrįstus investicijų pobūdžiu; d) ja siekiama nustatyti tinkamus rizikos ir grąžos pasidalijimo susitarimus, kaip nustatyta 10 dalyje. 15. Rizikos finansų priemonėmis užtikrinama, kad viešuosius įnašus gaunantys finansų tarpininkai, tinkamoms finansuoti įmonėms teikdami rizikos finansų investicijas, priimtų sprendimus, kuriais būtų siekiama gauti pelno. Laikoma, kad ši pareiga yra įvykdyta, kai tenkinamos visos šios sąlygos: a) valstybės narės arba subjektas, kuriam pavesta įgyvendinti priemonę, nustato išsamaus patikrinimo procedūrą siekiant užtikrinti komerciškai pagrįstą investavimo strategiją, kad būtų įgyvendinta rizikos finansų priemonė, be kita ko, apimanti tinkamą rizikos išskaidymo politiką, kuria siekiama užtikrinti ekonominį perspektyvumą ir veiksmingumo mastą, susijusį su jo investicijų portfelio dydžiu ir teritorine aprėptimi; b) tinkamoms finansuoti įmonėms suteiktos rizikos finansų investicijos pagrįstos perspektyviu verslo planu, kuriame pateikiama išsami informacija apie produktą, pardavimo bei pelningumo pokyčius ir kuriame ex ante nustatytas finansinis perspektyvumas; c) kiekvienai investicijai į nuosavą ir kvazinuosavą kapitalą numatoma aiški ir reali pasitraukimo strategija. 16. Finansų tarpininkai valdomi komerciniu pagrindu. Šis reikalavimas yra įvykdytas, kai finansų tarpininkas ir, priklausomai nuo finansinės priemonės rūšies, fondo valdytojas atitinka šias sąlygas: a) pagal įstatymą arba sutartį jie privalo veikti vadovaudamiesi geriausios patirties principais ir stropiai bei sąžiningai kaip profesionalūs valdytojai ir vengti interesų konflikto; taikoma įstatymais nustatyta priežiūra; b) jų atlygis atitinka rinkos praktiką. Laikoma, kad šis reikalavimas įvykdytas, jeigu jie atrenkami taikant atvirą, skaidrią ir nediskriminacinę atrankos procedūrą pagal 14 dalį; c) jie gauna nuo veiklos rezultatų priklausantį atlygį arba prisiima dalį investicijų rizikos, bendrai investuodami savo nuosavus išteklius, siekiant užtikrinti, kad jų interesai visada būtų suderinti su valstybės narės arba jos įgaliotojo subjekto interesais; d) jie išdėsto investavimo strategiją, investicijų kriterijus ir siūlomą investavimo tvarkaraštį; e) leidžiama, kad investuotojams būtų atstovaujama investicinio fondo valdymo organuose, pavyzdžiui, stebėtojų taryboje arba patariamajame komitete. 17. Taikant rizikos finansų priemonę, kai rizikos finansų investicijos tinkamoms finansuoti įmonėms teikiamos garantijų, paskolų arba investicijų į kvazinuosavą kapitalą, vykdomų kaip investicijos į skolos vertybinius popierius, forma, finansų tarpininkas vykdo rizikos finansų investicijas į tinkamas finansuoti įmones, kurios be pagalbos nebūtų vykdomos arba būtų vykdomos ribotai ar kitokiu būdu. Finansų tarpininkas turi galėti įrodyti, kad taiko mechanizmą, kuriuo užtikrinama, kad visa nauda, kurią sudaro didesnė finansavimo apimtis, rizikingesni portfeliai, mažesni užtikrinimo priemonės reikalavimai, mažesnės garantijos priemokos arba mažesnės palūkanos, kuo labiau būtų perduota galutiniams pagalbos gavėjams. 18. Rizikos finansų priemonės, pagal kurias teikiamos rizikos finansų investicijos MVĮ, neatitinkančioms 3 dalyje nustatytų sąlygų, yra suderinamos su vidaus rinka pagal Sutarties 107 straipsnio 3 dalį ir joms netaikomas reikalavimas pranešti pagal Sutarties 108 straipsnio 3 dalį, jeigu tenkinamos visos šios sąlygos: a) MVĮ lygmeniu pagalba tenkina Komisijos reglamente (ES) Nr. 1407/2013 (*27), Komisijos reglamente (ES) Nr. 1408/2013 (*28) arba Komisijos reglamente (ES) Nr. 717/2014 (*29), atsižvelgiant į tai, kuris iš jų taikomas, nustatytas sąlygas; b) tenkinamos visos šiame straipsnyje nustatytos sąlygos, išskyrus nustatytąsias 3, 4, 8, 12 ir 13 dalyse, c) rizikos finansų priemonių, pagal kurias tinkamoms finansuoti įmonėms teikiamos rizikos finansų investicijos nuosavo kapitalo, kvazinuosavo kapitalo arba paskolų forma, atveju priemone pritraukiama papildomų nepriklausomų privačių investuotojų lėšų finansų tarpininkų ar MVĮ lygmeniu, kad bendra privačių investuotojų dalyvavimo norma būtų bent 60 % MVĮ suteiktų rizikos finansų. (*27) 2013 m. gruodžio 18 d. Komisijos reglamentas (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (OL L 352, 2013 12 24, p. 1)." (*28) 2013 m. gruodžio 18 d. Komisijos reglamentas (ES) Nr. 1408/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žemės ūkio sektoriuje (OL L 352, 2013 12 24, p. 9);" (*29) 2014 m. birželio 27 d. Komisijos reglamentas (ES) Nr. 717/2014 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žuvininkystės ir akvakultūros sektoriuje (OL L 190, 2014 6 28, p. 45).“"